CELEX: 32018D1297
Language: hr
Date: 2018-09-25 00:00:00
Title: Provedbena odluka Komisije (EU) 2018/1297 оd 25. rujna 2018. o odstupanju Francuske od međusobnog priznavanja odobrenja biocidnih proizvoda koji sadržavaju kreozot u skladu s člankom 37. Uredbe (EU) br. 528/2012 Europskog parlamenta i Vijeća (priopćeno pod brojem dokumenta C(2018) 5412)

27.9.2018   
               
               
                  HR
               
               
                  Službeni list Europske unije
               
               
                  L 243/19
               
            
         PROVEDBENA ODLUKA KOMISIJE (EU) 2018/1297
         оd 25. rujna 2018.
         o odstupanju Francuske od međusobnog priznavanja odobrenja biocidnih proizvoda koji sadržavaju kreozot u skladu s člankom 37. Uredbe (EU) br. 528/2012 Europskog parlamenta i Vijeća
         
            
               (priopćeno pod brojem dokumenta C(2018) 5412)
            
         
         (Vjerodostojan je samo tekst na francuskom jeziku)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 528/2012 Europskog parlamenta i Vijeća od 22. svibnja 2012. o stavljanju na raspolaganje na tržištu i uporabi biocidnih proizvoda (1), a posebno njezin članak 37. stavak 2. točku (b),
         budući da:
         
                     (1)
                  
                  
                     Društva Bilbaina de Alquitranes, S.A., Koppers International B.V. i Rain Carbon BVBA („podnositelji zahtjeva”) podnijela su Francuskoj potpuni zahtjev za međusobno priznavanje triju odobrenja koja je izdala Švedska za tri skupine biocidnih proizvoda za zaštitu drva koji sadržavaju aktivnu tvar kreozot („proizvodi”). Švedska je odobrila proizvode za tretiranje stupova za nadzemne elektroenergetske i telekomunikacijske vodove(„stupovi za prijenos”) te željezničkih pragova, koji su namijenjeni za profesionalne korisnike.
                  
               
                     (2)
                  
                  
                     Kreozot je u skladu s Uredbom (EZ) br. 1272/2008 Europskog parlamenta i Vijeća (2) razvrstan kao karcinogena tvar kategorije 1.B. Kreozot ispunjava i kriterije za postojanu, bioakumulativnu i otrovnu tvar (PBT) ili vrlo postojanu i vrlo bioakumulativnu tvar (vPvB) u skladu s Prilogom XIII. Uredbi (EZ) br. 1907/2006 Europskog parlamenta i Vijeća (3). Stoga ispunjava kriterije za isključivanje iz članka 5. stavka 1. točaka (a) i (e) Uredbe (EU) br. 528/2012. U skladu s člankom 5. stavkom 2. trećim podstavkom Uredbe (EU) br. 528/2012 uporaba biocidnih proizvoda koji sadržavaju kreozot ograničena je na države članice u kojima je ispunjen barem jedan uvjet iz tog stavka.
                  
               
                     (3)
                  
                  
                     Francuska smatra da ni jedan od uvjeta iz članka 5. stavka 2. Uredbe (EU) br. 528/2012 nije ispunjen u pogledu tretiranja stupova za prijenos na njezinu državnom području te da je odbijanje izdavanja odobrenja za tu uporabu opravdano zbog zaštite okoliša i zdravlja i života ljudi, kako je navedeno u članku 37. stavku 1. točki (a) odnosno točki (c) Uredbe (EU) br. 528/2012. Stoga je Francuska u skladu s člankom 37. stavkom 2. te uredbe obavijestila podnositelje zahtjeva o svojoj namjeri prilagodbe uvjeta odobrenja u Francuskoj tako da ne odobri proizvode za tretiranje stupova za prijenos („ograničena uporaba”).
                  
               
                     (4)
                  
                  
                     Dvoje podnositelja zahtjeva nije se složilo s predloženom prilagodbom, a treći nije odgovorio u roku od 60 dana od primitka obavijesti. Stoga je Francuska 22. studenoga 2017. obavijestila Komisiju u skladu s člankom 37. stavkom 2. drugim podstavkom Uredbe (EU) br. 528/2012.
                  
               
                     (5)
                  
                  
                     Na temelju argumenata koje je iznijela Francuska može se zaključiti da se rizik za ljude ili okoliš od izloženosti kreozotu povezan s ograničenom uporabom proizvoda ne može smatrati zanemarivim. Francuska je naglasila i da su na njezinu tržištu za ograničenu uporabu dostupni drugi proizvodi za zaštitu drva koji sadržavaju aktivne tvari koje ne ispunjavaju kriterije za isključivanje navedene u članku 5. stavku 1. Uredbe (EU) br. 528/2012. Stoga neodobravanje ograničene uporabe ne bi imalo nerazmjerno negativan utjecaj na francusko društvo. Francuska smatra da ograničena uporaba nije nužna za kontrolu ozbiljne opasnosti za zdravlje ljudi i životinja te za okoliš.
                  
               
                     (6)
                  
                  
                     Stoga ni jedan od uvjeta iz članka 5. stavka 2. Uredbe (EU) br. 528/2012 nije ispunjen za ograničenu uporabu u Francuskoj. Radi postizanja visoke razine zaštite zdravlja ljudi i životinja te okoliša Uredbom (EU) br. 528/2012 predviđeno je da odobravanje biocidnih proizvoda koji sadržavaju aktivne tvari s najvišim stupnjem štetnosti treba ograničiti na posebne slučajeve. Osim toga, u skladu s člankom 37. stavkom 1. te uredbe države članice mogu osobito predložiti, na temelju razloga navedenih u prvom podstavku tog članka, odbijanje izdavanja odobrenja ili prilagodbu uvjeta odobrenja koja se izdaju za biocidne proizvode koji sadržavaju aktivnu tvar na koji su primjenjuje članak 5. stavak 2. ili članak 10. stavak 1. te uredbe. Kreozot ispunjava nekoliko kriterija za isključivanje iz članka 5. stavka 1. te uredbe zbog opasnih svojstava i za okoliš i za zdravlje ljudi.
                  
               
                     (7)
                  
                  
                     Stoga Komisija smatra da je odstupanje od međusobnog priznavanja koje je predložila Francuska opravdano na temelju razloga iz članka 37. stavka 1. točaka (a) i (c) te uredbe.
                  
               
                     (8)
                  
                  
                     Mjere predviđene ovom Odlukom u skladu su s mišljenjem Stalnog odbora za biocidne proizvode,
                  
               DONIJELA JE OVU ODLUKU:
         
            Članak 1.
            
               1.   Odstupanje od međusobnog priznavanja koje je predložila Francuska za skupine biocidnih proizvoda iz stavka 2. opravdano je na temelju zaštite okoliša te zdravlja i života ljudi, kako je navedeno u članku 37. stavku 1. točkama (a) i (c) Uredbe (EU) br. 528/2012 u vezi s člankom 37. stavkom 1. drugim podstavkom Uredbe (EU) br. 528/2012.
            
            
               2.   Stavak 1. primjenjuje se na skupine biocidnih proizvoda sa sljedećim identifikacijskim brojevima u registru biocidnih proizvoda:
               
                            
                        
                        
                           BC-WK024516-27;
                        
                     
                            
                        
                        
                           BC-DQ024492-36;
                        
                     
                            
                        
                        
                           BC-EU013041-45.
                        
                     
         
         
            Članak 2.
            Ova je Odluka upućena Francuskoj Republici.
         
         
            Sastavljeno u Bruxellesu 25. rujna 2018.
            
               
                  Za Komisiju
               
               Vytenis ANDRIUKAITIS
               
                  Član Komisije
               
            
         
         
            (1)  SL L 167, 27.6.2012., str. 1.
         
         
            (2)  Uredba (EZ) br. 1272/2008 Europskog parlamenta i Vijeća od 16. prosinca 2008. o razvrstavanju, označivanju i pakiranju tvari i smjesa, o izmjeni i stavljanju izvan snage Direktive 67/548/EEZ i Direktive 1999/45/EZ i o izmjeni Uredbe (EZ) br. 1907/2006 (SL L 353, 31.12.2008., str. 1.).
         
            (3)  Uredba (EZ) br. 1907/2006 Europskog parlamenta i Vijeća od 18. prosinca 2006. o registraciji, evaluaciji, autorizaciji i ograničavanju kemikalija (REACH) i osnivanju Europske agencije za kemikalije te o izmjeni Direktive 1999/45/EZ i stavljanju izvan snage Uredbe Vijeća (EEZ) br. 793/93 i Uredbe Komisije (EZ) br. 1488/94 kao i Direktive Vijeća 76/769/EEZ i direktiva Komisije 91/155/EEZ, 93/67/EEZ, 93/105/EZ i 2000/21/EZ (SL L 396, 30.12.2006., str. 1.).